**Salo Golf – toimikuntien toimintasuunnitelmat kaudelle 2021**

**Kilpailutoimikunta 2021**

**1. Kilpailutoimikunnan kokoonpano**

* Kilpailutoimikunnan puheenjohtajana toimii Tapio Kyrönlahti.
* Arto Mustonen vastaa seniorikisojen järjestelyistä.
* Kimmo Järvinen hoitaa seuraottelujen järjestelyt.
* Merja Koskinen sopii viikkokilpailujen ja klubi-iltojen aikataulut yhteistyössä kilpailutoimikunnan puheenjohtajan kanssa.
* Tomi Pajun vastuualueena ovat kilpailujen sponsorisopimukset palkintoineen.
* Tapio Kyrönlahti hoitaa palkinnot kilpailuihin, joissa ei ole sponsoria.
* Lähettäjät ja tuomarit hoitavat omat tehtävänsä. Tapio Kyrönlahti sopii vuorojen allokoinnin yhteistyössä lähettäjien ja tuomarien kanssa.

**2. Kilpailukalenteri 2021**

* Järjestämme M65 Tour kilpailun 21.5.2021.
* Junioripuolella seura organisoi Finnish Junior Tour kilpailun 22.-23.5.2021 sekä Future Tour kilpailun 5.8.2021.
* Kilpailujen parhaan scratch-pelaajan palkinto pidetään ohjelmassa.
* Seuran RP-mestaruuskilpailut pelataan ilman kiinteää pelipäivää kuten kaudella 2020, koska tämä järjestely toimi loistavasti. Osallistujia saatiin oikein mukava määrä mukaan.
* Harkitaan erillisten seuran LP-mestaruuskilpailujen ikäkausisarjojen ja yleisten sarjojen järjestämistä.
* Kausi 2020 oli hyvin poikkeuksellinen viruspandemian vuoksi. Alkukaudesta kilpailuja jouduttiin perumaan ja lisäksi osa sponsoreista vetäytyi kilpailuista. Loppukausi oli taas hyvinkin onnistunut kilpailujen osallistujamäärän suhteen. Uudet joukkuekilpailumuodot vetivät kilpailut täyteen. Jatkamme tämän osa-alueen kehittämistä.
* Muilta osin kilpailukalenteri noudattelee pääosin aikaisempien vuosien mallia.
* Kilpailut sijoitetaan pääsääntöisesti sunnuntaiaamuisin pelattavaksi.
* Kilpailukalenterin julkaisu tapahtuu viimeistään maaliskuun 2021 aikana.

**3. Tuomaritoiminta**

* Kaikkiin avoimiin kilpailuihin määrätään seuratuomari liiton ohjeen mukaisesti.
* Nykyisellä tuomaristolla (8 henkilöä) pystytään viemään pääkilpailut läpi. Lisää tuomareita kuitenkin tarvitaan.
* Seuratuomareiden koulutuksesta vastaa sääntötoimikunta.

**4. Lähettäjätoiminta**

* Lähettäjien nykymäärän ollessa 13 henkilöä sujuva toiminta on turvattu.
* Jokaiseen kilpailukalenterin kilpailuun nimetään riittävä määrä lähettäjiä.

**5. Arvokisat 2021**

* Kilpailutoimikunta kerää riittävän määrän toimihenkilöitä kuhunkin kauden 2021 aikana järjestettävään arvokilpailuun.

6. **Kauden päätös**

* Kauden päätyttyä kilpailutoimikunta kerää statistiikan yhteen palvelupäällikön avustuksella.

# Junioritoimikunta 2021

## TAVOITE

Seuran juniori- ja nuorisotoiminnan tavoitteena on kasvattaa seuramme junioreita ja nuoria ihmisinä ja kehittää heitä golfin harrastajina sekä kilpailijoina.

Seuramme juniori- ja nuorisotoiminnasta vastaa Junioritoimikunta, jonka puheenjohtaja on jäsenenä myös seuran hallituksessa.

Seuramme juniori- ja nuorisotoiminta tapahtuu nimetyissä pienryhmissä ja juniori- ja nuorisotoimintamme on ympärivuotista ja suunnitelmallista.

## JUNIORITOIMIKUNTA

Junioritoimikuntaan kuuluvat puheenjohtaja, junioriohjaajat, valmentaja sekä joukkueenjohtajat, junioreiden kilpailutoiminnasta, välineistä ja kuljetuksista vastaavat.

Seuramme pro (valmentaja) osallistuu toimikunnan työskentelyyn ja vastaa golfkoulutoiminnassa sovittujen ryhmien (Future- , haastaja- ja kilparyhmä) valmennuksesta. Lisäksi pro on sitoutunut seuran sisäiseen ohjaajakoulutukseen sekä ohjaajien neuvontaan ja avustamiseen ryhmien ohjauksessa.

Junioritoimikunta vastaa kokonaisuudessaan juniorien golfkoulutoiminnasta, junioriohjauksesta ja -valmennuksesta, junioreiden kilpailutoiminnasta, välineistöstä sekä junioritoiminnan taloudesta ja tiedotuksesta että ohjaajien koulutuksesta yhdessä seuran pro:n kanssa.

Golfkoulun Future-, haastaja- ja kilparyhmiin on nimetty joukkueenjohtajat.

# JUNIORI- JA NUORISOTOIMINNAN ARVOT, TAVOITTEET JA TOIMINTAPERIAATTEET

## JUNIORITOIMINTA ON TÄRKEÄ OSA SEURALLE JA SEN JUNIORILLE

Juniori oppii huomioimaan ja kunnioittamaan muita kanssaihmisiä.

Juniori on seuran jäsen ja tulevaisuudessa aikuisjäsen.

Junioritoiminta luo seuralle tunnettavuutta ja myönteistä imagoa.

## JUNIORITOIMINNAN PELISÄÄNNÖT

Junioritoiminnassa toteutuu ja säilyy toiminnallisuus, reilu peli, hauskuus sekä leikinomaisuus.

Kaikkia seuramme junioreita kohdellaan tasapuolisesti.

Junioreiden yksilöllisyys ja yksilöllinen kehitys huomioidaan.

# TALOUSARVIO

Junioritoiminnalle laaditaan vuosittain seuran budjetointiohjeita noudattaen erillinen tulosbudjetti, jonka Salo Golf ry:n hallitus hyväksyy ja joka on osa seuran taloudenpitoa.

Junioritoiminnan tuotto muodostuu pääsääntöisesti ryhmäkohtaisista golfkoulumaksuista:

Golfkoulumaksut kaudella 2021 ovat seuraavat:

* Golfkouluryhmän maksu on 90 euroa – vuoden 2021 kausimaksu suoritetaan 24h-rahastosta, joten juniorille itselleen ei synny kuluja.
* Draiviryhmän maksu on 90 euroa
* Future – ryhmän maksu on 310 euroa
* Haastajaryhmän maksu on 360 euroa
* Kilparyhmän maksu on 360 euroa

Jäsenmaksu ja vakuutus:

* Golfkoulumaksun lisäksi kaikkien golfkoululaisten on maksettava Salo Golf ry:n jäsenmaksu 20 euroa, joka sisältää tapaturmavakuutuksen. Tarkemmat [ehdot](http://www.golf.fi/portal/golfliitto/liitto/vakuutusturva) löytyvät seuran kotisivuilta

Golfkoulun uusi toimintakausi alkaa aina kesäkuun alusta ja jatkuu seuraavan vuoden toukokuun loppuun.

Junioritoiminnan menot ja kauden kilpailukorvaukset käsitellään seuran budjettiohjeiden sekä seuran kilpailu- ja matkustusohjeiden mukaisesti.

# TIEDOTUS

Seuran oma juniori- ja nuorisotiedotus on pääsääntöisesti seuran internet-sivuilla.  
Juniori- ja nuorisotoimikunta ylläpitää klubilla omaa ilmoitustauluaan.

Junioritoimikunta järjestää toukokuussa ulkokauden alussa lapsille ja heidän vanhemmilleen suunnatun INFO-tilaisuuden ja ulkokauden päättyessä lokakuussa kauden päätöstilaisuuden.

# JUNIOREIDEN JA NUORTEN VALMENNUSTOIMINTA

Juniorien ja nuorten valmennustoimintaan on taitojen ja kunkin lapsen kokemuksen perusteella perustettu seuraavat toimintaryhmät:

**Golfkouluryhmä**

* on tarkoitettu niille lapsille, jotka haluavat tulla mukaan iloiseen ja hauskaan toimintaan. Ryhmän tarkoituksena on totuttaa lapset mm. golfympäristöön, välineisiin, sanastoon, turvallisuuteen ja golfin etikettiin. Ryhmän tavoitteena on green cardin suorittaminen. Ryhmän tavoitekoko on 6 – 8 lasta per ohjaaja

**Draiviryhmä**

* on tarkoitettu niille lapsille, jotka haluavat harrastaa lajia ilman suurempia tavoitteita, pitävät ryhmässä toimimisesta ja haluavat ylläpitää hauskaa harrastusta. He joko harkitsevat green cardin suorittamista tai ovat sen jo suorittaneet. Ryhmän tarkoitus on edistää ja ylläpitää edelleen lasten golftuntemusta ja ohjata heitä mahdollisesti kohti tiiviimpää harjoittelua. Ryhmän tavoitekoko on 6 – 8 lasta per ohjaaja.

**Future-ryhmä, kaudella 2021**

* on tarkoitettu niille lapsille, jotka haluavat harrastaa lajia löytääkseen siitä itselleen oikean golfaajan tien asteittain säännölliseen harjoitteluun ja kilpailemiseen.
* Ryhmään kuuluvilla junioreilla on suoritettuna Green Card.
* Ryhmään kuuluva on asettanut itselleen tavoitteeksi myös SGL Future Tour kilpailuihin osallistumisen. Osallistuminen Etelä-Länsi alueen kentillä järjestettäviin kilpailuihin.
* Ryhmässä harjoituskerrat lisääntyvät ja ryhmässä keskustellaan harjoittelusta sovittujen ohjelmien mukaisesti, myös omatoimista harjoittelua ja pelaamista korostetaan.
* ryhmässä toimii joukkueenjohtaja

**Haastajaryhmä, kaudella 2021**

* on tarkoitettu niille junioreille, joilla on jo kokemusta kilpailemisesta. Ryhmän toiminta on sitoutunutta ja tavoitteellista.
* Osallistutaan SGL Future Tour henkilökohtaisten sarjojen kilpailuihin Etelä-Länsi alueen kentillä järjestettävissä kilpailuissa.
* ryhmässä toimii joukkueenjohtaja

**Kilparyhmä, kaudella 2021**

* on tarkoitettu niille junioreille, joilla on jo kokemusta kilpailemisesta. Ryhmän toiminta on sitoutunutta ja tavoitteellista.
* Ryhmään kuuluva osallistuu SGL Future Tour Elite ja Finnish Junior Tour kilpailuihin sekä kategorian salliessa myös muihin liiton järjestämiin kilpailuihin
* ryhmässä omatoimiseen harjoitteluun tarjotaan hyvät harjoittelumahdollisuudet
* ryhmässä toimii joukkueenjohtaja

Valmennustoiminnan varsinainen harjoituskausi ja valmennusryhmien toiminta alkavat aina päättyvän vuoden marraskuusta jatkuen yhtenäisenä seuraavan vuoden lokakuun loppuun.

Kilpajuniorit (kilpa-, haastaja-, tsemppi- ja tsemppi easy -ryhmä) saavat seuran pro:n opetusta koko toimintakauden. Draivi- ja golfkouluryhmä toimivat seuraohjaajien vetäminä.

Säännöllinen osallistuminen ympärivuotiseen, sitoutumista edellyttävään harjoitteluun ja siihen liittyviin velvoitteisiin on myös edellytys osallistumisoikeudelle kesän edustuskilpailutoimintaan.

Kaikille Juniorigolfkoulun ryhmille sekä ohjaajille laaditaan vuosittain pelisäännöt.

# JUNIOREIDEN KILPAILUTOIMINTA

Mahdollisimman moni juniori saa tilaisuuden osallistua kilpailuihin.

Seura nimeää osallistujat mm. seuraaviin kansallisiin kilpailuihin (FJT, Future Tour joka pitää 2021 sisällään myös Future Elite sarjan joka korvaa aiemman Junior Challenge Tour).

Edustuskilpailutoimintaan osallistuville junioreille korvataan ennalta nimettyjen kilpailujen kuluja erillisen junioreiden matkustussäännön mukaisesti.

# VÄLINEISTÄ

Jokainen ryhmä saa harjoitteluvuorollaan harjoituspallot ja tarvittaessa myös mailat käyttöönsä.

Kilparyhmän jäsenet saavat palloja omien valmennussuunnitelmiensa mukaisesti, myös muina kuin ohjattuina harjoitusaikoina.

# ERITYISTAPAHTUMAT

Järjestetään kauden aloitustilaisuus, jossa käydään läpi tulevan kauden keskeisiä tapahtumia.

Järjestetään kauden päätöstilaisuus, jossa vedetään yhteen kuluneen kauden eri tapahtumat, käydään ryhmäkohtaiset pelisääntökeskustelut.

# YHTEISTYÖ MUIDEN SEUROJEN KANSSA

Yhteistoimintaa Salon kaupungin muiden golfseurojen kanssa. Kutsutaan naapuriseurojen junioreita juniorigolfkoulun järjestämiin lähipelikisoihin.

Junioreita kannustetaan osallistumaan seuraotteluihin.

Lisätään golfin tunnettavuutta ja lajin matalaa aloituskynnystä kaupungin muille urheiluseuroille.

# KOULUTUS

## OHJAAJAKOULUTUS

Seura mahdollistaa halukkaille osallistumisen Suomen Golfliiton I-tason koulutuksiin.

Kesällä 2015 kaikki ohjaajat kävivät I-tason ohjaajakoulutuksen. Mikäli saamme uusia ohjaajia tulee heille mahdollistaa osallistua koulutukseen kesällä 2021.

# KILPAILUKALENTERI

Seuran sisäinen kilpailukalenteri, sisäiset ja avoimet kilpailut

Suomen Golfliiton kilpailukalenteri (FJT, Future Tour)

# PITKÄN TÄHTÄIMEN SUUNNITELMA

Rekrytoidaan seuraan lisää ohjaajia ja kilpailutoiminnan tukihenkilöjä junioritoimintaan.

Pyritään lisäämään lajin tunnettavuutta ja seuratoiminnassa mukana olevien juniorien määrää, sekä kilpailu- että harrastustoiminnassa.

**Kapteenien toimintasuunnitelma 2021**

* Perinteinen Kapteenien kierros pyritään järjestämään 1.5.2021, mutta koronan tai muun syyn takia mahdollisuus toimia kuten 2020 (ajankohta ja pelimuoto muokattu tilanteeseen sopivaksi).
* Seuraottelut Kankaisten Golfia ja Ruukki Golfia vastaan pyritään järjestämään edellisten vuosien tapaan. 2020 Kankaisten vierailu jäi väliin eli vuonna 2021 on kaksi seuraottelua vieraissa, jos tilanne sallii. Perinteisesti ajankohta ollut Toukokuussa Kankainen Maskussa ja kesällä/syksyllä Ruukki Golf.
* Kapteenit jatkavat etikettikoulutusta ja etiketin valvontaa.
* Kapteenit tulevat osallistumaan mahdollisuuksien mukaan valtakunnalliseen ja Lounais-Suomen Kapteenien päiviin/kokoontumisiin. Tavoitteena verkostoituminen ja hyväksi koettujen ideoiden mahdollinen käyttöönotto/soveltaminen kotiseurassa.

**Sääntö- ja Tasoitustoimikunta 2021**

* Tuomarien jatkuva koulutus
* Tuomareiden nimeäminen seuran vaatimiin kilpailuihin kilpailukalenterin valmistuessa.
* Tavoitteena myös tukea tuomareiden henkilökohtaisia tavoitteita tuomaroinnissa.
* Uusia seuratuomareita pyritään edelleen samaan lisää ja mahdollisesti myös nuorten joukosta enemmän.
* Muiden jäsenten koulutusta jatketaan kotisivujen kautta sekä tarvittaessa järjestetään erillisiä sessioita kuten sääntöillat.
* Päivitetään paikallissäännöt ja kilpailumääräykset tarpeen mukaan.
* Sääntö- ja etikettiasioiden läpikäynti Green Card kurssien osana mahdollisuuksien mukaan. Tavoite myös kertoa seurasta ja mitä golfin aloittaminen vaatii yleisesti sekä mahdolliset eri vaihtoehdot aloittaa golf harrastuksena.

**Senioritoimikunta 2021**

Seuran senioritoiminnan tavoitteena on saada yhä useampi seniori mukaan seuran toimintaan. Monipuolisen tarjonnan avulla pyrimme huomioimaan niin tavoitteellisen golffin kuin terveysliikunnan harrastajat. Toiminnan suunnittelussa ja toteutuksessa noudatamme tietysti kaikkia mahdollisia koronarajoituksia, jotta harrastus olisi mahdollisimman terveellistä.

Tavoittaakseen mahdollisimmat monet, on tehokas tiedonkulku avainasemassa. Sen kehittäminen on yksi toimintavuoden päätavoitteista. Uusia digitaalisia menetelmiä kokeillaan.

Osallistumme Varsinais-Suomen senioriliigaan. Toivottavasti päästään pelaamaan täysi liiga eikä vain miniliigaa koronavuoden 2020 tapaan. Toivottavasti myös Cider Cup saadaan vietyä perinteikkäästi läpi.

Vuonna 2020 ensi kertaa palattu juniori-seniori seuraottelu EkeGolffia vastaan Tammisaaressa oli onnistunut tapahtuma. Tänä vuonna ottelu pelataan Salossa.

Tulevan kauden aikana tullaan kokeilemaan uusia toimintatapoja, jotta mahdollisimman useat niin uudet kuin vanhat seniorit saadaan toimintaan mukaan. Mutta esimerkiksi perinteisen golfmatkan järjestäminen riippuu koronatilanteesta kesällä.

Senioritoimikunnan puheenjohtajana toimii Arto Mustonen. Toimikunnan muut jäsenet valitaan keväällä senioreiden kokouksessa.

**Klubitoimikunta 2021**

* Toiminnan tavoitteet

Klubitoimikunnan tavoitteet ovat yhteenkuuluvuuden, yleisen viihtyvyyden ja klubihengen lisääminen sekä klubitoiminnan tunnettavuuden kasvattaminen jäsenistön keskuudessa. Erityinen painopiste on aktivoida ja sitouttaa nuoria aikuisia sekä uusia jäseniä mukaan seuratoimintaan. Toimikunta pitää yllä hyvää yhteistyötä ravintolan kanssa tiedottaen omista tapahtumistaan ja ravintolapalveluiden tarpeista.

Tiedottaminen

Tiedon keruuseen, asiakaspalautteisiin ja toiminnan pitkäjänteiseen uudistamiseen panostetaan erityisesti. Klubitoimikunnan toiminnasta tiedottamista jatketaan suoramainonnalla sähköpostitse, tekstiviestein sekä vahvistamalla klubin ilmoitustaulu- ja seuran nettisivujen tiedotekäytäntöä. Klubitoimikunnalla on oma toimikunnan sivu, jolla viestitetään tapahtumista ja klubitoiminnasta. Caddiemasterin lisäksi myös klubitoimikunnan puheenjohtaja voi päivittää seuran facebook-sivuille klubitapahtumia, -ilmoituksia ja kuvia tapahtumista.

Klubitoimikunnalla on oma iskulause: Klubitoimikunta – Osallistu ja ylläty!

* Toimikunta  
  Klubitoimikunnan puheenjohtajana kaudella toimii Ladykapteeni Merja Koskinen.  
  Seurassa ei ole erillistä naistoimikuntaa, mutta ladykapteenin tulee klubitoimikunnan naisjäsenten ohella edistää ja ylläpitää naisten ja tyttöjen toiminnassa viihtyvyyttä, aktiivista osallistumista ja pelaamisen mielekkyyttä. Klubitoimikuntaan on pyritty hankkimaan myös miehiä vastaavasti järjestämään oheistoimintaa miespuolisille pelaajille. Klubitoimikunta pyrkii huomioimaan jäsenten viihtyvyyden tasapuolisesti. Toimikunta voi järjestää klubi-iltoja sekä miehille että naisille.
* Toimintatavat

Toiminta perustuu vapaaehtoiseen työskentelyyn. Toimikunta järjestää tapahtumia koko jäsenistölle pyrkien tasapuolisesti huomioimaan jäsenten viihtyvyyden ikään ja sukupuoleen katsomatta.

Pelikauden ulkopuolella järjestetään illanviettoja esim. paikallisissa yrityksissä tuote-esittelyiltoina ja tehdään jäsenmatka Golfmessuille. Pelikauden alettua pidetään klubin viikkokisoja, jonka sponsorina on luvannut jatkaa vuonna 2018 aloittanut Kasirata -Salon keilahalli. Tämä kisa on tarkoitettu kaikille, erityisesti myös vasta-alkajille.

Uusia naisjäseniä houkutellaan valtakunnallisella Naisten sunnuntailla kesäkuussa 2021. Salon kolmen golfseuran kesken järjestetään Ladycup-kisa vuonna 2020 uudistetussa muodossa. Kisaa pelataan vain yhtenä päivänä ja vuonna 2021 kisaa emännöi Wiurila Golf. Heinäkuussa järjestetään Shampanjaa ja mansikoita-kisa ja mahdollisesti syksyllä Valopallokisa. Kesän aikana järjestetään kaikille tarkoitettuja muutamia klubi-iltoja, jotka pidetään kerran kuussa perjantai-iltaisin. Loppusyksystä toimikunta järjestää perinteiset Kinkkukisan, Hanskat naulaan-juhlan ja Halloween-kisan.

Klubitoimikunnan jäsenet osallistuvat vapaaehtoistyönä toimikunnan tapahtumiin ja niiden järjestelyihin. Toimikunta pyrkii lisäämään viihtyvyyttä kentällä ja klubilla ja kehittämään yhteistyötä naapuriseurojen kanssa.

Vuonna 2020 kauden tapahtumia varjosti koronapandemian rajoitukset. Edellä mainitut tapahtumat toteutetaan nämä rajoitukset ja tuleva tilanne huomioiden.

**Kiinteistö- ja kenttätoimikunta 2021**

Ennen pelikautta tehtävät työt

* Väylien hiekoitus kevättalvella maan ollessa jäässä
* Pidetään kevättalkoot ennen kentän avaamista. Siivous roskista ja risuista yms. muita talkoita tarpeen mukaan kevään aikana muun muassa bunkkereiden kunnostusta ja metallisiltojen kaiteiden pesua.

Yleiset kentänhoitotoimenpiteet pelikauden aikana

* Griinien paikkauskylvöt toukokuussa tarpeen mukaan
* Griinien lannoitus kasvukaudella viikoittain eli n. 25 kertaa kauden aikana
* Griinien leikkuukorkeus lasketaan 3mm:iin, jotta saadaan viheriöt nopeammiksi
* Griinien hiekoitus 3-4vk:n välein, läpi kasvukauden
* Griinien jyrääminen pyritään tekemään kaksi kertaa viikossa kesä-syyskuun aikana
* Griinien pinta- ja syväilmastuksia tehdään koko pelikauden aikana
* Griinien holkki-ilmastus tarvittaessa heti kauden alussa tai loppusyksyllä. (talkootyö)
* Griinien talvituhosienten torjuntaruiskutus tarvittaessa
* Tiipaikkojen, väylien, griinien ja karheikkojen leikkuut päivittäistä toimintaa kasvukauden aikana
* Tiipaikkojen pintailmastus alku- ja loppukaudesta
* Tiipaikkojen ja väylien lannoitus n. 3-4 kertaa kauden aikana
* Tiipaikkojen hiekoitus 3-4 krt kauden aikana, erityinen huomio 1 ja 10 väylän tiipaikat sekä kentän kaikki par 3 väylien tiipaikat
* Väylien pystyleikkuu 1-2 krt kauden aikana
* Bunkkerin huolto viikoittain sekä aina ennen viikonlopun kilpailuja
* Puiden ja pensaiden leikkuut tarpeen mukaan
* Trimmaustyöt ojien rannoilla pelialueiden kohdalla, lampien rannat tarpeen mukaan
* Voikukan, piharatamon ja apilan torjuntaruiskutusta kentän alueella tarpeen mukaan
* Kastelujärjestelmän käyttöönotto keväällä, ylläpito ja mahdolliset korjaukset kauden aikana
* Klubitalon, taukotuvan ja kentän kukkaistutukset, sekä niiden ylläpito kauden aikana
* Range- ja harjoitusalueiden hoito

Kauden 2021 aikana tehtävät korjaus ja parannustyöt

* Kulkuteiden parantamiset ja tasoitukset keväisin
* Väylän 11 keltaisen/punaisen tiipaikan vierustan salaojan kunnostaminen
* Väylän 16 väyläpunkkerien takaosan nosto ja siirtonurmetus
* Tiipaikkojen korjaus/uusiminen jatkuu resurssien ja taloustilanteen sallimissa rajoissa
* Tiipaikkojen salaojituksien tarkastus/korjaaminen tarvittaessa
* Tiipaikkojen tasoittaminen hiekoittamalla jatkuu vuoden 2021 aikana
* Salaojien huutelu koko kentän alueella

Pidemmän aikavälin parannustyöt

* Teroituskone, kentän työkoneiden leikkuuterien teroitukseen
* Keinonurminen harjoitusputtigriini kallistuksineen minigolf-radan läheisyyteen
* Koneiden pesupaikan rakentaminen huoltorakennuksen alueelle
* Golfautoille 10 kpl pitäisi löytyä uusi paikka katoksen rakentamista varten

Investointitarpeet vuodelle 2021

* Väyläleikkuri Jacobsen 4677
* Monitoimikone (esim. Cushman)
* Suurtehopuhallin

Kiinteistöt

* Vuosittaisia huolto- ja perusparannustöitä
* Klubirakennuksen vesikaton uusiminen
* Alakioskin terassin laajennus
* Klubin pukuhuoneisiin toinen sisäänkäynti klubin ollessa suljettuna
* Klubin keittiön kalustaminen ravintoloitsija vaihtuessa

Henkilökunta

* Pyritään tulemaan toimeen suurin piirtein samalla henkilömäärällä kuin vuonna 2021,

4 vakituista henkilöä sekä 6-8 kausityöntekijää

Kenttätoimikunta

Jari Erikäinen, Mertsi Rinne, Tomi Paju